CELEX: 32016D0221
Language: hr
Date: 2016-02-12 00:00:00
Title: Odluka Komisije (EU) 2016/221 оd 12. veljače 2016. o izmjeni Odluke (EU) 2015/1937 o osnivanju neovisnog savjetodavnog Europskog fiskalnog odbora

17.2.2016   
            
            
               HR
            
            
               Službeni list Europske unije
            
            
               L 40/15
            
         ODLUKA KOMISIJE (EU) 2016/221
   оd 12. veljače 2016.
   o izmjeni Odluke (EU) 2015/1937 o osnivanju neovisnog savjetodavnog Europskog fiskalnog odbora
   EUROPSKA KOMISIJA,
   uzimajući u obzir Ugovor o Europskoj uniji i Ugovor o funkcioniranju Europske unije,
   budući da:
   
               (1)
            
            
               Dana 21. listopada 2015. Komisija je donijela Odluku o osnivanju neovisnog savjetodavnog Europskog fiskalnog odbora (1). Ta Odluka sadržava brojne odredbe o misiji i zadaćama, sastavu, neovisnosti i funkcioniranju Odbora i njegova tajništva te se njome pojašnjava da bi tajništvo trebalo biti administrativno pripojeno Glavnom tajništvu Komisije. U skladu s tom Odlukom funkciju načelnika tajništva vrši glavni ekonomski analitičar, čija je funkcija uspostavljena Odlukom C(2015) 2665 od 17. travnja 2015.
            
         
               (2)
            
            
               Odlukom Komisije od 17. travnja 2015. o glavnom ekonomskom analitičaru predviđeno je da glavni ekonomski analitičar provjerava predstojeće odluke Komisije u području koordinacije i nadzora ekonomskih i proračunskih politika država članica. U skladu s tom Odlukom glavni ekonomski analitičar pripojen je potpredsjedniku nadležnom za euro i socijalni dijalog, koji od glavnog ekonomskog analitičara može zatražiti mišljenje (2).
            
         
               (3)
            
            
               Radi usklađenosti i učinkovitosti primjereno je zadaće glavnog ekonomskog analitičara odvojiti od zadaća načelnika tajništva Europskog fiskalnog odbora.
            
         
               (4)
            
            
               Odluku o osnivanju neovisnog savjetodavnog Europskog fiskalnog odbora trebalo bi na odgovarajući način izmijeniti,
            
         DONIJELA JE OVU ODLUKU:
   Jedini članak
   Članak 3. stavak 8. Odluke Komisije (EU) 2015/1937 (3) zamjenjuje se sljedećim:
   
      „8.   Komisija imenuje načelnika tajništva nakon savjetovanja s predsjednikom Europskog fiskalnog odbora. Načelnik tajništva imenuje se na razdoblje od tri godine koje se može jednom produljiti. Njegove/njezine zadaće uključuju pripremu uspostave Odbora. Ostali članovi tajništva trebaju biti dužnosnici, članovi privremenog osoblja, članovi ugovornog osoblja i upućeni nacionalni stručnjaci, a odabire ih načelnik tajništva u dogovoru s predsjednikom Odbora. Svi članovi tajništva odabiru se na temelju visoke razine kvalifikacija i iskustva u područjima relevantnima za aktivnost Odbora te su mu dodijeljeni ili pripojeni (mis à disposition).
      9.   Odstupajući od članka 8., Komisija izravno imenuje načelnika tajništva ako predsjednik Europskog fiskalnog odbora još nije imenovan.”
   
   
      Sastavljeno u Bruxellesu 12. veljače 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  C(2015)8000
   
      (2)  C(2015)2665
   
      (3)  Odluka Komisije (EU) 2015/1937 od 21. listopada 2015. o osnivanju neovisnog savjetodavnog Europskog fiskalnog odbora (SL L 282, 28.10.2015., str. 37.).